Okresná prokuratúra Kežmarok 
Michalská 2493/8A, 060 01 Kežmarok 1 	

Sp. zn. : Pv 406/10/7703	Kežmarok, 23.5.2013
EEČ : 2-56-22-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 498/2008 Zbierky zákonov

Rozhodol: 	prokurátor Okresnej prokuratúry Kežmarok
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
v období od marca 2009 až do 12.4.2011 v Kořenove, okr. XXXXX, Česká republika a inde neplnil si zákonnú povinnosť vyživovať iného voči maloletému XXXXX, narodenému XXXXX, a to aj napriek tomu, že mu táto povinnosť vyplýva zo Zákona o rodine, pričom táto povinnosť mu doposiaľ rozsudkom určená nebola a v rámci riešenia predbežnej otázky podľa § 7 ods. 1 Trestného poriadku mu bolo určené výživné v sume 25,36,-€ mesačne, vždy do každého 15-teho dňa v mesiaci vopred do rúk matky XXXXX, počnúc dňom 1.3.2009, až kým sa nezmenia pomery, čím mu takto vznikol dlh na výživnom v sume najmenej 380,25,- €,

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:

          Uznesením policajta Obvodného oddelenia Policajného Zboru Slovenskej republiky v Kežmarku spisovej značky ORP – 50/KK – KK – 2010 zo dňa 5.6.2010 bolo začaté trestné stíhanie a uznesením tej istej spisovej značky bolo vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia.

            S poukazom na skutočnosť, že obvinený XXXXX sa nezdržiava na území Slovenskej republiky bola trestná vec tohto obvineného odovzdaná pre ďalšie konanie Okresnému štátnemu zastupiteľstvu XXXXX.                                                     

             Po prevzatí trestného stíhania bolo vo veci rozhodnuté uznesení Polície Českej republiky KŘP Libereckého kraje, Územním odborem XXXXX, oddelení obecné kriminality, XXXXX, Česká republika v konaní vedenom pod spisovou značkou KRPL – 9027-21/TČ-2011-180471-MIK zo dňa 22.5.2012 v zmysle ustanovenia § 159a Trestného poriadku bolo vo veci podozrenia zo spáchania prečinu zanedbania povinnej výživy podľa § 196 ods. 2 Trestného zákonníka, o odložení veci, pretože nejde o podozrenie z prečinu a nie je na mieste vec vybaviť inak.  

              V zmysle ustanovenia § 215 odsek 2 písmeno c/ Trestného poriadku, prokurátor zastaví trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným orgánom príslušným na konanie o trestnom čine, priestupku alebo o inom správnom delikte a toto rozhodnutie je možné považovať za dostačujúce.

               V danom prípade bolo trestné stíhanie obvineného XXXXX odovzdané do Českej republiky, pričom po prevzatí vo veci rozhodol policajný orgán a to odmietol vec podozrenia z prečinu zanedbania povinnej výživy. Za takto zisteného skutkového stavu je možné toto rozhodnutie považovať za dostačujúce.

                 Z dôvodov vyššie uvedených preto bolo potrebné rozhodnúť tak, ako je to uvedené vo výrokovej časti tohto rozhodnutia a trestné stíhanie vedené proti obvinenému XXXXX pre prečin zanedbania povinnej výživy podľa § 207 odsek 1 Trestného zákona, zastaviť.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Miloslav Veselovský
prokurátor